作者:元稹
標題:哭子十首
內容:維鵜受刺因吾過，得馬生災念爾冤。獨在中庭倚閑樹，亂蟬嘶噪欲黃昏。才能辨別東西位，未解分明管帶身。自食自眠猶未得，九重泉路託何人。爾母溺情連夜哭，我身因事有時悲。鐘聲欲絕東方動，便是尋常上學時。蓮花上品生真界，兜率天中離世途。彼此業緣多障礙，不知還得見兒無。節量梨慄愁生疾，教示詩書望早成。鞭撲校多憐校少，又緣遺恨哭三聲。深嗟爾更無兄弟，自歎予應絕子孫。寂寞講堂基址在，何人車馬入高門。往年鬢已同潘嶽，垂老年教作鄧攸。煩惱數中除一事，自茲無複子孫憂。長年苦境知何限，豈得因兒獨喪明。消遣又來緣爾母，夜深和淚有經聲。烏生八子今無七，猿叫三聲月正孤。寂寞空堂天欲曙，拂簾雙燕引新雛。頻頻子落長江水，夜夜巢邊舊處棲。若是愁腸終不斷，一年添得一聲啼。